[Foto’s] Honderde sterf toe nóg ŉ aardbewing deur Meksiko rukŉ Lugfoto van ŉ gebou in Meksikostad wat ineengestort het tydens die aardbewing (19 September 2017). Foto: Xinhua/Nikteha Cabrera (ce) Minstens 216 mense is dood nadat ŉ sterk aardbewing van 7,1 Dinsdag deur die sentrale deel van Meksiko geruk het. Die plaaslike burgerlike verdedigingsagentskap het die jongste dodetal bevestig. Talle geboue in Meksikostad het ineengestort. Volgens nuusberigte is baie van die sterftes in die staat Morelos en in Meksikostad aangemeld. Meer as 29 mense het in die staat van Puebla gesterf en minstens een mens in Guerrero is dood. Die jongste aardbewing het die land getref op die 32ste herdenking van ŉ rampspoedige aardbewing wat in 1985 die lewe van duisende mense in Meksikostad geëis het. Die Meksikaanse owerhede het intussen ŉ noodtoestand afgekondig. Pres. Enrique Pena Nieto het mense versoek om tuis te bly en reddingswerkers toe te laat om onverstoord hul werk te verrig. “Die eerste prioriteit in dié stadium is om mense wat steeds vasgevang is te red en mediese behandeling aan die beseerdes te verskaf,” het Pena Nieto gesê. ŉ Man word gered van onder die puin van ŉ gebou wat ineengestort het in Condesa in Meksikostad (19 September 2017). Foto: AP Photo/Pablo Ramos) “Die bevolking moet sover moontlik en indien dit veilig is, by die huis bly. Vermy dit om ŉ opeenhoping in die strate te veroorsaak waar noodvoertuie moet deurbeweeg. Ongelukkig het talle mense hul lewe verloor, onder wie kinders in geboue, skole en huise,” het hy gesê. BBC berig meer as 20 kinders is dood en meer as 30 word steeds vermis nadat ŉ skool in Meksikostad ineengestort het. Die aardbewing kom nadat ŉ aardbewing van 8,1 twee weke gelede in die suide van die land die dood van minstens 90 mense veroorsaak het. Volgens BBC was die episentrum van die jongste aardbewing naby Atencingo in Puebla, ongeveer 120 km vanaf Meksikostad, met ŉ diepte van 51 km.